a Fehér Gyűrű Közhasznú Egyesület 2012. október 25-26-án tartandó

„Együtt az áldozatokért” című konferenciájára készült előadás

„A Belügyminisztérium tervei a bűnmegelőzésről és az áldozatvédelemről, a civil szervezetekkel való együttműködésről”

Az Európai Unió napjainkra már jóval több, mint gazdasági, gazdaságpolitikai együttműködés. A rendvédelem, az áldozatsegítés és az igazságszolgáltatás területén is egyre szorosabb kapcsolat alakult ki a tagállamok között.

Noha a bűnmegelőzés teljesítménye nem mérhető számokban, nem tudjuk egzakt módon meghatározni, hogy hány fiatalt tarthat vissza a család, az iskola, esetleg a rendőrség bűnmegelőzési szakembere attól, hogy bűncselekményt kövessen el, csavarogjon, rossz társaságba keveredjen, vagy a kábítószereket kipróbálja és fogyasztóvá váljon. A Nemzeti Együttműködés Kormánya és a Belügyminisztérium mégis úgy gondolja, hogy a bűnmegelőzés az állam egyik legfontosabb és legalapvetőbb feladata és értéke. A Kormány ezért fogalmazta meg programjában, az erős szolgáltató és nem uralkodó rendőrség koncepcióját. A szolgáltató rendőrségnek pedig az egyik legfontosabb feladata a bűnmegelőzés.

A bűnmegelőzés természetesen nem kizárólag a rendőrség feladata, mindenkinek tenni kell érte, az egyes embereknek, a családoknak, a civil szervezeteknek, az iskoláknak, és persze az állami szerveknek is. Ahogy azt belügyminiszter úr megfogalmazta *„a közbiztonság olyan, mint a levegő, ha nincs, kell, ha van, nem vesszük észre”*.

A Kormány által képviselt és érvényre juttatott kriminálpolitika céljai világosak: a közbiztonság megerősítése, a bűnözés mennyiségi csökkentése, védelem biztosítása mindenki számára, az állampolgárok biztonságérzetének javítása. Ez a hozzáállás három pilléren alapuló cselekvést igényel. Egyrészt szigorú, de igazságos törvények alkotását és azok következetes gyakorlati alkalmazását. Ezt kiegészíti a szituációs eszközökre és a bűnözést reprodukáló folyamatokra, valamint a bűnokokra hatást gyakorló beavatkozási intézkedésekre alapozott komplex bűnmegelőzési politika kidolgozása és annak konzisztens végrehajtása. Végül kiemelt figyelmet kell fordítani az egyes települések lakosságának, a nemzetiségi és etnikai kisebbségek, a társadalom meghatározott csoportjai, és természetesen a családok és az egyes polgárok életminőségének, biztonságérzetének javítására. Ennek érdekében sor került a Büntető törvénykönyv és a Szabálysértési törvény átdolgozására, gyermekmeghallgató szobákat alakítottunk ki országszerte, és készül a családon belüli erőszakot büntető tényállás is.

A bűncselekmények elkövetőinek üldözése és felelősségre vonása éppúgy az állam feladata, mint a bűnüldözés hatékonyságának, eredményességnek és időszerűségének a javítása, valamint egyes áldozatsegítési feladatok ellátása vagy éppenséggel a bűnelkövetők reintegárciója. Az állam e feladatai teljesítésével hozzájárul ahhoz, hogy jelentősen javuljon a bűncselekményekkel okozott károk megtérülési esélye, és csökkenjen a bűnözés össztársadalmi költsége.

A közbiztonság helyreállítása, megőrzése, továbbá a lakosság biztonságérzetének fokozása szempontjából vitathatatlanul a legfontosabb szerepe a bűnmegelőzésnek van. A társadalom számára lényegesen hasznosabb megelőzni a bűncselekményt, illetve az elkövetővé vagy az áldozattá válást, mint mozgásba hozni a bűnüldözés és a büntető igazságszolgáltatás igencsak költséges rendszereit annak érdekében, hogy felderítsék az elkövetett cselekményt és megbüntessék az elkövetőt. Amikor tehát biztonságról beszélünk, nem hagyható figyelmen kívül a polgárok egyéni felelősségvállalásának és a családok összetartó szerepének, a gyermekek polgári értékekre nevelésének az erősítése. A bűnmegelőzés, az ifjúság nevelése, a családok, a helyi közösségek erősítése a polgári társadalom egyik legfontosabb célkitűzése kell legyen.

Az Európai Unió Tanácsa 2001. május 28-án hozott döntése értelmében a bűnmegelőzés minden olyan intézkedés és beavatkozás, amelynek célja vagy eredménye a bűnözés mennyiségi csökkentése, az állampolgárok biztonságérzetének minőségi javítása, történjék az a bűnalkalmak csökkentésével, a bűnözést előidéző okok hatásának mérséklésével, vagy az áldozattá válás megelőzésével.

Az Egyesült Nemzetek Szervezete és az Európa Tanács jogfejlesztő tevékenységének középpontjába az elmúlt években a gyermekkorú áldozatok és a tanúk jogai, a nők elleni erőszakkal szembeni fellépés, az áldozatok segítése, a terrorizmus áldozatai és a börtönügy témakörei kerültek.

*A Kormányprogram szerint „egy közösség csak úgy épülhet újjá, úgy emelkedhet fel, ha érvényre jut benne a társadalommá szerveződés alapvető értelme és célja: az együttműködés. Ez az előttünk álló változások útjelzője. Olyan közbiztonsági politika és bűnmegelőzés kell, amely ezeket a közös értékeket építi, fejleszti, és igyekszik mindenki számára elérhetővé tenni.”*

**A bűnmegelőzési politika**

A kormány gyökeresen megváltoztatta a kriminálpolitika hangsúlyait, amikor meghirdette a közbiztonság helyreállítását és a közrend megszilárdítását. Ennek érdekében a büntetőjog szabályainak szigorítását valósította meg, továbbá a büntetőeljárási kódexen több lépcsőben, rendszerszemléletben olyan jelentős módosításokat hajtott végre, amelyektől alappal várható az eljárások időszerűségének a javulása és a hatékonyság növelése.

**Rendészeti bűnmegelőzés**

A társadalmi bűnmegelőzésben kiemelkedő szerepet tölt be a rendőrség. A rendőrség alapfeladatai ellátása révén hiteles, pontos képet alakít ki a bűnözés mint társadalmi jelenség mennyiségi és minőségi jellemzőiről, összetételéről, alakulásáról, morfológiai sajátosságairól. A rendőrség bűnmegelőzési szervei folyamatosan értékelik a lakosságot leginkább érintő bűncselekmények, szabálysértések alakulását, különös tekintettel valamely bűncselekmény elkövetési gyakoriságának ugrásszerű növekedésére vagy csökkenésére, illetve a sorozatos elkövetésére.

A rendőrség az összegyűjtött információkat feldolgozza, ismeretanyaggá alakítja és a társadalom egyes célcsoportjai számára adja át a bűncselekmények megelőzése érdekében. A bűnügyi statisztikai adatokon, valamint a rendőrség és a rendészeti bűnmegelőzés által szolgáltatott információkon alapul a bűnmegelőzési trendek, koncepciók megfogalmazása és a rövid távú cselekvési tervek összeállítása is. A rendőrségnek fontos szerepe van a bűnügyi operatív helyzetértékelés elkészítésében is.

A rendészeti bűnmegelőzés az állami és önkormányzati szervekkel, társadalmi szervezetekkel és a lakossággal együttműködve végzett olyan rendőri tevékenység, amely

* a bűncselekmények számának csökkentését,
* az áldozattá válás megelőzését és
* a lakosság szubjektív biztonságérzetének javítását célozza.

A rendőrség állománya, azon belül főképpen a bűnmegelőzési szakterület dolgozói, OVI-ZSARU, DADA és ELLEN-SZER oktatók, iskola rendőrök, stb. alkotják a rendészeti bűnmegelőzési tevékenység szervezetének a vázát.

**A rendőrség fő bűnmegelőzési feladatai:**

* a települések közbiztonságának kialakítása és védelme érdekében a feladatok végrehajtásában érintett önkormányzatok, közigazgatási és társadalmi szervezetek, gazdasági társaságok, civil szervezetek együttműködésének koordinációja;
* a bűnügyi helyzet állandó figyelemmel kísérése, értékelése és a hatékony beavatkozások kidolgozása, végrehajtása;
* a bűnmegelőzés iskolai oktatásának a fejlesztése, az oktatók képzése és továbbképzése;
* az áldozatok segítésének és védelmének, az ezen a területen megjelenő új módszereknek a folyamatos elemzése, és megfelelő válaszreakciók kialakítása és végrehajtása.

**Társadalmi bűnmegelőzés**

A társadalmi bűnmegelőzés mindenekelőtt az állampolgárokat és közösségeiket közvetlenül sértő vagy veszélyeztető, ún. hagyományos bűncselekmények csökkentésére irányul, növeli a bizalmat, ösztönzi a közös fellépést, ezáltal alkalmas eszköz a bűnözéstől való félelem mérséklésére, az állampolgárok biztonságérzetének növelésére.

Idetartozik a helyi önkormányzatok, a társadalmi és civil szervezetek, gazdasági társaságok bűnmegelőzési tevékenysége is.

A társadalmi bűnmegelőzés központi kategóriája a közbiztonság. A közbiztonság a társadalom életminőségének a része, olyan kollektív, értékkel bíró termék, amelynek kialakításában és megőrzésében a társadalom minden tagjának megvan a maga felelőssége. A társadalmi bűnmegelőzés alapelve a társadalom hagyományos közösségeiben meglévő szolidaritás támogatása, az alulról induló, összefogáson alapuló kezdeményezések felkarolása. A közösségi bűnmegelőzés szakmai törekvései közé tartozik a társadalmi befogadás és a tolerancia erősítése, az előítéletek elleni fellépés és a diszkrimináció minden formája elleni következetes küzdelem.

**A civil szervezetek bűnmegelőzési tevékenysége**

Meg kell jeleníteni a bűnözés csökkentését és az áldozattá válás elkerülését befolyásoló lehetőségeket és módszereket a társadalom- és gazdaságpolitikai intézkedésekben. Az együttműködés a Kormány, a minisztériumok, a hatóságok, a tudomány képviselői, a közösségi és a civil szervezetek, az üzleti szektor, az egyházak és a magánemberek közötti folyamatos kapcsolatban valósul meg. A tapasztalatok szerint azok a bűnmegelőzési kezdeményezések hatékonyak, amelyeknél horizontálisan (szakmaközi együttműködésben) és vertikálisan (a központi és a helyi szerveződésekben) valósul meg az együttműködés. A partneri kapcsolatokban hasznosítani kell a folyamatosan aktualizált ismereteket, a hazai és a külföldi tapasztalatokat.

A korszerű bűnmegelőzési politika a társadalom önvédelmi képességeit fokozó, államilag vezérelt illetve támogatott szakmai és civil mozgalom. Olyan célkitűzések összessége, amelyekkel mérsékelni lehet a bűncselekményeket előidéző okok hatását, csökkenteni lehet a sértetté válás veszélyét, növelni az egész közösség biztonságát, ezáltal javítani az élet minőségét és egyben az emberi jogok érvényesülését.

Meg kell találni a regionális, a kistérségi és a települési bűnözés kihívásaira a helyben hatékony megoldásokat. A társadalmat differenciált módon ösztönző és mozgósító bűnmegelőzés eredményes megvalósítása érdekében a Kormánynak, a helyi önkormányzatoknak, a központi és helyi hatóságoknak és intézményeknek folyamatosan együtt kell működniük a civil szervezetekkel, az egyházakkal, az üzleti és gazdasági élet szereplőivel és az állampolgárok kisközösségeivel. A társadalmi bűnmegelőzés rendszerének nyitottnak és befogadónak kell lennie a tudományos, a szakmai és a civil kezdeményezésekre.

A civil szervezetek a társadalmi kohézió fontos építőkövei. Kezdeményezéseik, programjaik, tevékenységük nélkül a bűnmegelőzési munka nem teljes körű.

**Az áldozattá válás megelőzése és az áldozatsegítés**

Az állam egyik kiemelt feladata a bűnözés okozta káros hatások csökkentése és a bűncselekményeket elszenvedő személyek társadalmi, erkölcsi és anyagi sérelmeinek enyhítése. A bűncselekmények széles értelemben vett következményeinek feldolgozása az állami kriminálpolitika része.

A bűnmegelőzés keretében az ismétlődő viktimizáció megelőzésére és kezelésére történő fokozott odafigyelésnek több előnye is van. Szinte automatikusan ráirányul a figyelem a bűnügyileg fertőzött helyekre és azokra a személyekre, akiket a jövőbeni viktimizáció fokozottabban fenyeget. Ezért különösen fontosak az áldozatnak nyújtandó segítség formái. A további viktimizáció elkerülését szolgáló megoldások is az áldozatsegítés lényeges részét képezik.

A bűnmegelőzés egyik legfontosabb területe az áldozattá válás megelőzése. Fontos, hogy a polgárok az őket fenyegető reális veszélyektől féljenek, ezekre készüljenek fel, ne pedig – főképpen a média által közvetített – irreális katasztrófák, támadások, elkövetési módok zaklassák fel őket, rombolva a szubjektív biztonságérzetüket.

Az áldozattá válást megelőző sikeres politikához szükség van arra, hogy feltérképezzük a magyarországi bűnözési helyzetet, annak jellemzőit, és ezek alapján kijelöljük azokat a területeket és irányokat, amelyek mentén ki kell dolgozni és cselekvési tervben meg kell határozni az elvégzendő feladatokat.

Gondoskodni kell arról, hogy a bűnelkövetés okainak, körülményeinek feltárásával, az ebből származó információk terjesztésével, szakmai feldolgozásával az áldozattá válás konkrét kockázatáról az állampolgárok célzott tájékoztatást kapjanak. Ehhez szakmai standardok, információhordozó eszközök kidolgozása és adaptálása szükséges.

Fontos a bűnmegelőzéshez kapcsolódó jogi és gyakorlati ismeretek beépítése a közoktatásba, felsőoktatásba, felnőttképzésbe – a szükséges tananyagfejlesztéssel kiegészítve –, azok integrálása a pedagógusképzés és továbbképzés rendszerébe.

Bár a kormányzati feladatmegosztás megváltozott, és az áldozatsegítés szakmai irányítását a jövőben a Közigazgatási és Igazságügyi Minisztérium látja el, ez azonban korántsem jelenti azt, hogy a BM-nek a jövőben ne lennének az áldozatpolitikát érintő feladatai, hiszen az áldozattá válás megelőzésével, illetve az emberkereskedelemmel kapcsolatos feladatokat továbbra is a BM felügyelt szervei látják el: kiemelt szerepe van a rendőrségnek az áldozattá válás megelőzésében, a BÁH-nak pedig az emberkereskedelem áldozataival kapcsolatban.

Budapest, 2012. október 19.